b'\n_START_ARTICLE_\nGSM\n_START_PARAGRAPH_\nGSM\xc2\xa0\xe2\x80\x93 (santrumpa i\xc5\xa1 Groupe Sp\xc3\xa9cial Mobile, v\xc4\x97liau pervadintas \xc4\xaf Global Standart for Mobile Communications) globalus mobili\xc5\xb3 telefon\xc5\xb3 ry\xc5\xa1io standartas._NEWLINE_GSM yra antros kartos tinklas (2G). Nuo 2004 met\xc5\xb3 yra labiausiai paplit\xc4\x99s mobili\xc5\xb3 telefon\xc5\xb3 ry\xc5\xa1io standartas pasaulyje, kuriam priklauso 55 proc. pasaulinio korinio ry\xc5\xa1io abonent\xc5\xb3. Mobil\xc5\xabs telefonai \xc5\xa1iuo metu yra 4 da\xc5\xbeni\xc5\xb3: 850 MHz, 900 MHz, 1800 MHz, 1900 MHz. \xc4\xaejungta mobilioji stotis yra informuojama apie ateinant\xc4\xaf skambut\xc4\xaf prane\xc5\xa1imu PAGCH kanalu. Jei tinklas si\xc5\xb3st\xc5\xb3 prane\xc5\xa1im\xc4\x85 \xc4\xaf visas celes, tai b\xc5\xabt\xc5\xb3 kra\xc5\xa1tinis atvejis, tu\xc5\xa1\xc4\x8diai naudojantis sistemos radijo resursus._NEWLINE_Kitas kra\xc5\xa1tinis atvejis b\xc5\xabt\xc5\xb3, jei mobili stotis prane\xc5\xa1in\xc4\x97t\xc5\xb3 sistemai apie esam\xc4\x85 buvimo viet\xc4\x85 individualios l\xc4\x85stel\xc4\x97s lygiu. GSM sistemoje yra pasirinktas kompromisinis sprendimas\xc2\xa0\xe2\x80\x93 l\xc4\x85stel\xc4\x97s apjungiamos \xc4\xaf grupes (angl. location area). Prane\xc5\xa1imas mobiliajai sto\xc4\x8diai siun\xc4\x8diamas tik \xc4\xaf tos grup\xc4\x97s l\xc4\x85steles, kurioje tuo metu yra mobilioji stotis. Prane\xc5\xa1imas apie buvimo vietos pakeitim\xc4\x85 yra b\xc5\xabtinas tik pereinant l\xc4\x85steli\xc5\xb3, priklausan\xc4\x8di\xc5\xb3 skirtingoms grup\xc4\x97ms ribas (tai ma\xc5\xbeina toki\xc5\xb3 prane\xc5\xa1im\xc5\xb3 skai\xc4\x8di\xc5\xb3). Buvimo vietos atnaujinimo proced\xc5\xabros ir po to sekantis skambu\xc4\x8di\xc5\xb3 mar\xc5\xa1rutizavimas atliekamas dalyvaujant komutacinei sto\xc4\x8diai ir HLR bei VLR pagalba._NEWLINE_Kai mobilioji stotis \xc4\xafjungiama naujoje l\xc4\x85steli\xc5\xb3 grup\xc4\x97je arba patenka \xc4\xaf kito operatoriaus tinkl\xc4\x85, ji turi registruotis. Normaliu atveju, buvimo vietos atnaujinimo prane\xc5\xa1imas yra siun\xc4\x8diamas \xc4\xaf nauj\xc4\x85 komutacin\xc4\x99 stot\xc4\xaf ir VLR, kuri \xc4\xafra\xc5\xa1o informacij\xc4\x85 apie buvimo viet\xc4\x85 ir po to \xc5\xa1i\xc4\x85 informacij\xc4\x85 persiun\xc4\x8dia \xc4\xaf kliento HLR. Informacija, siun\xc4\x8diama \xc4\xaf HLR paprastai b\xc5\xabna naujosios VLR SS7 adresas, nors tai gali b\xc5\xabti ir mar\xc5\xa1ruto numeris (routing number)._NEWLINE_Prie\xc5\xbeastis d\xc4\x97l kurios mar\xc5\xa1ruto numeris n\xc4\x97ra paprastai priskiriamas, nors tai ir suma\xc5\xbeint\xc5\xb3 signalizacij\xc4\x85, yra ta, kad naujoje komutacin\xc4\x97je stotyje ir VLR yra ribotas mar\xc5\xa1rut\xc5\xb3 numeri\xc5\xb3 skai\xc4\x8dius. Jie yra priskiriami pagal \xc4\xafeinan\xc4\x8di\xc5\xb3 skambu\xc4\x8di\xc5\xb3 pareikalavim\xc4\x85. Jei vartotojas gali b\xc5\xabti aptarnaujamas, HLR siun\xc4\x8dia vartotojo informacij\xc4\x85, reikaling\xc4\x85 skambu\xc4\x8di\xc5\xb3 kontrolei, naujajai komutacinei sto\xc4\x8diai ir VLR, o senajai komutacinei sto\xc4\x8diai ir VLR prane\xc5\xa1a, kad nutraukt\xc5\xb3 sen\xc4\x85j\xc4\x85 registracij\xc4\x85._NEWLINE_Patikimumo tikslais GSM turi ir periodin\xc4\x99 buvimo vietos atnaujinimo proced\xc5\xabr\xc4\x85. Jei sistema bandyt\xc5\xb3 priregistruoti visas mobiliasias stotis vienu metu, tai ko gera, sukelt\xc5\xb3 perkrov\xc4\x85. D\xc4\x97l to, duomen\xc5\xb3 baz\xc4\x97 yra atnaujinama \xc4\xafvykus buvimo vietos pasikeitimui. Periodinio atnaujinimo leidimas ir periodo trukm\xc4\x97 yra valdoma operatoriaus. Minimalaus signalizacijos trafiko ir maksimalaus atnaujinimo grei\xc4\x8dio reikalavimai prie\xc5\xa1tarauja vienas kitam. Jei mobilioji stotis nebesiregistruoja po atnaujinimo periodo, ji yra i\xc5\xa1registruojama._NEWLINE_Buvimo vietos atnaujinimo proced\xc5\xabrai giminingos IMSI priskyrimo ir atskyrimo proced\xc5\xabros. Atskyrimas rei\xc5\xa1kia, kad mobilioji stotis yra nepasiekiama. Priskyrimas yra pana\xc5\xa1us \xc4\xaf buvimo vietos atnaujinim\xc4\x85 ir prane\xc5\xa1a sistemai, kad mobilioji stotis v\xc4\x97l pasiekiama.'